CELEX: 32019D1017
Language: lv
Date: 2019-06-14 00:00:00
Title: Padomes Lēmums (ES) 2019/1017 (2019. gada 14. jūnijs) par nostāju, kas Eiropas Savienības vārdā jāieņem Starptautiskās Olīvu padomes (SOP) Dalībnieku padomē attiecībā uz nosacījumiem par Gruzijas valdības pievienošanos 2015. gada Starptautiskajam nolīgumam par olīveļļu un galda olīvām

21.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 165/66
               
            
         PADOMES LĒMUMS (ES) 2019/1017
         (2019. gada 14. jūnijs)
         par nostāju, kas Eiropas Savienības vārdā jāieņem Starptautiskās Olīvu padomes (SOP) Dalībnieku padomē attiecībā uz nosacījumiem par Gruzijas valdības pievienošanos 2015. gada Starptautiskajam nolīgumam par olīveļļu un galda olīvām
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 3. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     2015. gada Starptautiskais nolīgums par olīveļļu un galda olīvām (“Nolīgums”) saskaņā ar Padomes Lēmumu (ES) 2016/1892 (1) Savienības vārdā tika parakstīts 2016. gada 18. novembrī ANO galvenajā mītnē Ņujorkā, ņemot vērā, ka tas vēl ir noslēdzams. Nolīgums saskaņā ar tā 31. panta 2. punktu provizoriski stājās spēkā 2017. gada 1. janvārī.
                  
               
                     (2)
                  
                  
                     Nolīgums tika noslēgts 2019. gada 17. maijā ar Padomes Lēmumu (ES) 2019/848 (2).
                  
               
                     (3)
                  
                  
                     Ievērojot Nolīguma 29. pantu, Starptautiskās Olīvu padomes Dalībnieku padomei (“Dalībnieku padome”) ir jānosaka nosacījumi, ar kādiem valdības pievienojas Nolīgumam.
                  
               
                     (4)
                  
                  
                     Gruzijas valdība ir iesniegusi oficiālu pieteikumu par pievienošanos Nolīgumam. Tāpēc Dalībnieku padome būtu jāaicina kādā no tās nākamajām sesijām vai ar procedūru, ar ko Dalībnieku padome pieņem lēmumus sarakstes ceļā, noteikt Gruzijas pievienošanās nosacījumus attiecībā uz SOP līdzdalības daļām un pievienošanās instrumenta deponēšanas termiņu.
                  
               
                     (5)
                  
                  
                     Ņemot vērā to, ka Gruzija attīsta savu olīvu nozari gan patēriņa, gan ražošanas ziņā, tās pievienošanās pie zināmiem nosacījumiem varētu stiprināt SOP, jo īpaši attiecībā uz vienotības sasniegšanu valstu un starptautiskajos tiesību aktos, kuri attiecas uz olīvu produktu īpašībām, lai novērstu šķēršļus tirdzniecībai.
                  
               
                     (6)
                  
                  
                     Ir lietderīgi noteikt nostāju, kas Savienības vārdā ir jāieņem Dalībnieku padomē, jo pieņemamie lēmumi radīs juridiskas sekas Savienībai, ietekmējot lēmumu pieņemšanas līdzsvaru Dalībnieku padomē gadījumos, kad lēmumi netiek pieņemti ar konsensu saskaņā ar Nolīguma 10. panta 4. punktu,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā ir jāieņem Starptautiskās Olīvu padomes Dalībnieku padomē kādā no tās nākamajām sesijām vai procedūrā, ar ko Dalībnieku padome pieņem lēmumus sarakstes ceļā, attiecībā uz nosacījumiem par Gruzijas valdības pievienošanos Nolīgumam, ir izklāstīta pielikumā.
         
         
            2. pants
            Šis lēmums stājas spēkā tā pieņemšanas dienā.
         
         
            Luksemburgā, 2019. gada 14. jūnijā
            
               
                  Padomes vārdā –
               
               
                  priekšsēdētājs
               
               E.O. TEODOROVICI
            
         
         
            (1)  Padomes Lēmums (ES) 2016/1892 (2016. gada 10. oktobris) par to, lai Eiropas Savienības vārdā parakstītu un provizoriski piemērotu 2015. gada Starptautisko nolīgumu par olīveļļu un galda olīvām (OV L 293, 28.10.2016., 2. lpp.).
         
            (2)  Padomes Lēmums (ES) 2019/848 (2019. gada 17. maijs) par to, lai Eiropas Savienības vārdā noslēgtu 2015. gada Starptautisko nolīgumu par olīveļļu un galda olīvām (OV L 139, 27.5.2019., 1. lpp.).
      
      
         
            PIELIKUMS
            Kādā no nākamajām Dalībnieku padomes sesijām vai procedūrā, ar ko Dalībnieku padome pieņem lēmumus sarakstes ceļā, Savienība atbalstīs Gruzijas valdības pievienošanos Nolīgumam, ja Gruzijas līdzdalības daļas tiks aprēķinātas pēc Nolīguma 11. pantā noteiktās formulas un ja pievienošanās instrumentu deponēšanas termiņš būs tāds, kas ļauj Gruzijai drīzumā pievienoties Nolīgumam. Gadījumā, ja pievienošanās instrumenta deponēšana aizkavējas, Savienība turpmākajos lēmumos, kas jāpieņem Dalībnieku padomei, var atbalstīt instrumenta deponēšanas termiņa pagarināšanu.